<classify> MKUTANO wa 38 wa Wakuu wa Nchi na Serikali wa Jumuiya ya Maendeleo Kusini mwa Afrika SADC, umemalizika jana mjini Windhoek nchini Namibia, ambako wakuu wa nchi na serikali wa SADC kwa kauli moja wamemteua Rais John Magufuli kuwa Makamu Mwenyekiti wake kwa kipindi cha Agosti 2018 mpaka Agosti 2019.Kwa mujibu wa taarifa ya Ikulu kutoka Windhoek, Makamu wa Rais, Samia Suluhu Hassan aliyemwakilisha Rais Magufuli katika mkutano huu, aliishukuru SADC kwa imani kubwa waliyoionesha kwa Tanzania katika jukumu hilo na aliwaahidi wakuu wa SADC ushirikiano wa dhati wa Serikali ya Tanzania katika kutekeleza majukumu ya Makamu Mwenyekiti kwa kuweka mbele vipaumbele na ajenda za jumuiya hiyo.Aidha, alisema kutokana na uteuzi huo, Rais Magufuli atapewa rasmi jukumu la Uenyekiti wa SADC katika Mkutano Mkuu ujao wa 39 utakaofanyika Tanzania, Agosti mwakani.Tanzania imeteuliwa kushika nafasi hiyo kutokana na utaratibu wa kawaida wa mzunguko wa uongozi baina ya nchi wanachama wa SADC, na itaongoza kwa kipindi cha mwaka mmoja kuanzia Agosti 2018 hadi Agosti 2019.Viongozi wengine walioteuliwa katika uchaguzi huo ni Jamhuri ya Namibia kuwa Mwenyekiti wa SADC kwa kipindi cha Agosti 2018 hadi Agosti 2019.Troika ya SADC kwa kipindi cha Agosti 2018 na Agosti 2019 itaundwa na Jamhuri ya Namibia, Jamhuri ya Muungano wa Tanzania na Jamhuri ya Afrika Kusini.Aidha, Makamu wa Rais kwa niaba ya Rais Magufuli alisaini Itifaki ya Kulinda Hakimiliki ya Wagunduzi wa aina Mpya za Mbegu za Mimea katika Jumuiya ya Maendeleo Kusini mwa Afrika. Itifaki hiyo itapanua wigo kwa mgunduzi wa mbegu mpya na vilevile kutoa fursa katika uzalishaji wa mbegu zinazokidhi mahitaji ya nchi na Jumuiya kwa ujumla.Pia alisaini Tamko la Kutokomeza Malaria katika Ukanda wa SADC kutokana na athari mbalimbali, zinazotokana na ugonjwa huo ambao husababisha vifo vingi kwa wajawazito na watoto walio na umri chini ya miaka mitano.Vile vile alisaini makubaliano ya Marekebisho ya Katiba ya vyombo vya Polisi vya Jumuiya ili kuwiana na Itifaki ya Siasa, Ulinzi na Usalama ya Jumuiya.Maboresho haya yanalenga kuingiza majukumu ya Kamati Ndogo ya Wakuu wa Polisi wa SADC na kuhakikisha kuwa yanawiana na Itifaki ya Ushirikiano wa Siasa, Ulinzi na Usalama ya SADC. Mkutano huo kwa pamoja ulikubali ombi la Jamhuri ya Serikali Comoro kuwa mwanachama rasmi wa SADC.  <topic>: kitaifa 